《龙湾看初日》
宋代·陈造

江声夜寂绝，江雾晓空蒙。
乱霞映淡日，隐隐空蒙中。
羲驭巧呈瑞，不与他时同。
炯然玉奁静，泛此瑛盘红。
分明三足乌，依微绛绡蒙。
曾穹敛氛噎，幽壑舞鱼龙。
升从海仙府，光射河伯宫。
遥想丽帝阙，佳气正郁葱。
鸾鹭同虎拜，三呼并神嵩。
散人得壮观，醉约持钓翁。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。